TDC har Danmarks bedste mobilnetværk

Danmark har generelt et ualmindelig godt mobilnetværk, men TDC har det det bedste af dem alle. Det er konklusionen på en årlig undersøgelse af mobilnetværkene i de nordiske lande. Undersøgelsen foretages af den amerikanske analysevirksomhed Tutela og TDC kan bryste sig med, at de vinder i alle fem kategorier herhjemme.

Rapporten – der kan læses i sin helhed her – er lavet på baggrund af data, der er indsamlet anonymt via en række forskellige apps. Der er foretaget ikke færre end 56 milliarder målinger på mobilnetværkene i de nordiske lande i perioden mellem 1. juli og 31. december sidste år, fortæller Tutela.

Tutela bedømmer de mobile netværk på følgende parametre: Generel netværkskvalitet (høj hastighed og grundlæggende hastighed), downloadhastighed, uploadhastighed og responstid – og TDC ligger simpelthen i top i alle kategorier.

I den generelle test af netværkskvaliteten kan brugere på TDC’s netværk glæde sig over ”fremragende” kvalitet 89,9 procent af tiden. Det dækker over, at forbindelsen giver brugeren en datahastighed på mere end 5 Mbit/s og en responstid på under 50 millisekunder. På andenpladsen er teleselskabet 3 (der i øvrigt roamer på TDC’s netværk), mens Telenor og Telia indtager henholdsvis tredje- og fjerdepladsen.

Tutela betegner hastigheder under ovennævnte som ”core”. Her får brugeren 1,5 Mbit/s i download og en responstid på under 100 millisekunder – og også her indtager TDC-netværket førstepladsen. Se grafen nedenfor.

Interessant er også målingen af responstid – latency. Det er den tid, det tager for netværket at ”svare” på en anmodning fra mobiltelefonen. En meget væsentlig parameter til eksempelvis gaming eller til VR- og AR-applikationer. Og i øvrigt en væsentlig salgsparameter for det kommende 5G-netværk, der har meget lav responstid.

Der er ikke voldsomme forskelle mellem responstiderne på de danske netværk, men TDC formår igen at negle førstepladsen med en responstid på 14,8 milliesekunder, mens teleselskabrt 3 må nøjes med sidstepladsen med 16,7 millisekunder. Her er grafen:

Men Tutela dykker også dybere ned i netværkene – og her er det interessant at se målingen af, hvor ofte brugerne ”får lov” at være på 4G-netværket, eller må nøjes med en mindre god 3G-forbindelse. Her får TDC for en gangs skyld baghjul af Telenor og Telia, der i øvrigt deler mobilt netværk under navnet TT Netværket. Telia-kunder er på 4G 90,2 procent af tiden, mens Telenor-kunder må ”nøjes” med 4G 90 procent af tiden. TDC- og 3-kunder er på 4G henholdsvis 88,9 og 86,1 procent af tiden.

Hvis du har lyst til at læse hele rapporten, kan den hentes ned som en PDF-fil her.